CELEX: 32020D2064
Language: bg
Date: 2020-12-07 00:00:00
Title: Решение (ЕС) 2020/2064 на Съвета от 7 декември 2020 година относно позицията, която трябва да се заеме от името на Европейския съюз в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, във връзка с изменението на споразумението чрез замяна на протокол 4 към него относно определението на понятието „продукти с произход“ и методите на административно сътрудничество

15.12.2020   
               
               
                  BG
               
               
                  Официален вестник на Европейския съюз
               
               
                  L 424/31
               
            
         РЕШЕНИЕ (ЕС) 2020/2064 НА СЪВЕТА
         от 7 декември 2020 година
         относно позицията, която трябва да се заеме от името на Европейския съюз в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, във връзка с изменението на споразумението чрез замяна на протокол 4 към него относно определението на понятието „продукти с произход“ и методите на административно сътрудничество
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна (наричано по-нататък „споразумението“), беше сключено от Съюза с Решение 2004/635/ЕО на Съвета (1) и влезе в сила на 1 юни 2006 г.
                  
               
                     (2)
                  
                  
                     В споразумението е включен протокол 4 относно определението на понятието „продукти с произход“ и методите на административно сътрудничество (наричан по-нататък „протокол 4“). Съгласно член 3 от протокол 4 Съветът за асоцииране, създаден по силата на член 74, параграф 1 от споразумението (наричан по-нататък „Съвет за асоцииране“), може да реши да измени разпоредбите на протокол 4.
                  
               
                     (3)
                  
                  
                     По време на следващото си заседание Съветът за асоцииране трябва да приеме решение за изменение на споразумението чрез замяна на протокол 4 (наричано по-нататък „решението“) преди края на 2023 г.
                  
               
                     (4)
                  
                  
                     Целесъобразно е да се установи позицията, която трябва да се заеме от името на Съюза в рамките на Съвета за асоцииране, тъй като решението ще породи задължителни правни последици в Съюза.
                  
               
                     (5)
                  
                  
                     С Решение 2013/94/ЕС на Съвета (2) Съюзът сключи Регионалната конвенция за паневросредиземноморските преференциални правила за произход (наричана по-нататък „конвенцията“), която за него влезе в сила на 1 май 2012 г. В нея се съдържат разпоредби относно произхода на стоките, които се търгуват по силата на съответните двустранни споразумения за свободна търговия, сключени между договарящите страни към конвенцията, като посочените разпоредби се прилагат без да се накърняват принципите, заложени в тези двустранни споразумения.
                  
               
                     (6)
                  
                  
                     В член 6 от конвенцията се предвижда всяка договаряща страна да предприеме подходящи мерки, за да гарантира ефективното ѝ прилагане. За тази цел решението ще въведе динамично позоваване на конвенцията в протокол 4, така че винаги да се позовава на последната версия на конвенцията в сила.
                  
               
                     (7)
                  
                  
                     Обсъжданията по изменението на конвенцията доведоха като резултат до нов набор от модернизирани и по-гъвкави правила за произход, които да бъдат включени в конвенцията. Докато бъде сключено и влезе в сила изменението на конвенцията, Съюзът и Египет се договориха да въведат възможно най-скоро алтернативен набор от правила за произход, основаващи се на тези от изменената конвенция, които може да се използват двустранно като алтернатива на правилата за произход, определени в конвенцията (наричани по-нататък „преходни правила“). За тази цел, в решението ще бъдат предвидени и преходните правила.
                  
               
                     (8)
                  
                  
                     Поради това позицията, която трябва да се заеме от името на Съюза в рамките на Съвета за асоцииране, следва да се основава на проекта на решение,
                  
               ПРИЕ НАСТОЯЩОТО РЕШЕНИЕ:
         
            Член 1
            Позицията, която трябва да се заеме от името на Съюза в рамките на Съвета за асоцииране, създаден по силата на Евро-средиземноморското споразумение за асоцииране между Европейските общности и техните държави членки, от една страна, и Арабска република Египет, от друга страна, във връзка с изменението на посоченото споразумение чрез замяна на протокол 4 към него, се основава на проекта на решение на Съвета за асоцииране (3).
         
         
            Член 2
            Настоящото решение влиза в сила в деня на приемането му и срокът на действието му изтича на 31 декември 2023 г.
         
         
            Съставено в Брюксел на 7 декември 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  Решение 2004/635/ЕО на Съвета от 21 април 2004 г. за сключване на Евро-средиземноморско споразумение за асоцииране между Европейските общности и техните държави членки, от една страна, и Арабска република Египет, от друга страна (ОВ L 304, 30.9.2004 г., стр. 38).
         
            (2)  Решение 2013/94/ЕС на Съвета от 26 март 2012 г. за сключване на Регионалната конвенция за паневросредиземноморските преференциални правила за произход (ОВ L 54, 26.2.2013 г., стр. 3).
         
            (3)  Вж. док. ST 11075/20 на http://register.consilium.europa.eu.